FC Nordsjælland kæmper for at komme over nedrykningsstregen i Superligaen. Hobro topper suverænt 1. division. De to hold tørner sammen i pokalkvartfinalen, og FCN-træner Kasper Hjulmand ser frem til udfordringen. - Vi kan kun tage hatten af for Hobro, de er trænet godt og spiller noget spændende fodbold. Vi har set dem flere gange og er imponeret over deres indgang til spillet. - Vi glæder os rigtig meget til opgøret, men det er også et hold, som vi har respekt for, siger Kasper Hjulmand til FCN's hjemmeside. Der er også ros den anden vej. Hobros sportschef, Jens Hammer, siger: - Vi møder et af Danmarks bedst spillende mandskaber, så fodboldmæssigt kan det vel ikke blive en større gave til vores hjemmepublikum, siger sportschef Jens Hammer til bold.dk. - Vi havde drømt om en af de store jyske superliga-klubber, altså AGF eller AaB, der kan trække en masse tilskuere. Men fodboldmæssigt kan det ikke være bedre, for vi havde jo talt om, at vi gerne ville give tilskuerne i Hobro en stor fodboldoplevelse. Det gør vi her. - Så for en fodbold-feinschmecker, bliver det her en rigtig flot kamp, siger Jens Hammer. Kvartfinalerne er programsat til den 3.-5. december.

Opsummering:
FC Nordsjælland-træner Kasper Hjulmand ser frem til at møde 1. divisions førerhold, Hobro, i pokalkvartfinale.